정조 3년
己亥十月十五日巳時。上御誠正閣。大臣備局堂上引見入侍時。領議政徐命善。左議政洪樂純。兼漢城判尹具善復。判敦寧具允鈺。行司直李重祜。刑曹判書鄭尙淳。右參贊鄭光漢。戶曹判者金華鎭。工曹判書鄭好仁。漢城左尹李衍祥。行副司直李柱國。訓鍊院都正李敬懋。行副護軍李邦一。行都承旨李命植。副校理李儒慶。正言姜。右承旨朴祐源。假注書徐鼎修。事變假注書吳翼煥。記事官金健修鄭東浚。以次進伏訖。命善樂純。進前曰。日間聖體。若何。上曰。一樣矣。王大妃殿氣候。何如。上曰。一樣矣。惠慶宮氣候。何如。上曰。一樣矣。命善曰。臣之所遭。極爲深緊。豈有復出朝端之望。而屢事煩瀆。亦涉惶悚。故不敢言私。今又出脚。而名以大官。全棄廉防。以此出處。何以矜式乎。上曰。過矣。當此勵政之時。豈可以此等事。以爲深引之端乎。自上雖無導之使言之德。而卿等則旣有休休之量。故山林之言如此。卿等何不翕受乎。目今來言之道。實爲急務。以是望於卿等焉。命善曰。聖敎如此。臣何敢復事覼縷乎。上曰。山野之言。略無顧瞻。誠亦貴矣。命善曰。然矣。命善曰。此全羅監司鄭一祥狀啓也。以爲本道穡事。可謂豊登。而濱海之水沈。近峽之覆沙等災。無邑無之。就其中各樣雜頉。不可不給災處。乃爲二千一百結。特許此數。裁酌均俵。各司所管舊逋奴婢身貢。年久敗舡拯劣米之一時竝徵。俱係擾民之端。竝令停退。以紓民力事。令廟堂稟處矣。湖南年事。雖是諸道之最。而以其畓摠之多。若干災頉。勢所不免。今此所請。不爲過濫。依狀請許施。拯劣米。旣於湖西。特敎停退。其在一視之道。不宜異同。至於舊逋身貢。旣難竝徵。數且不多。此亦依狀請許施。何如。上曰。依爲之。出擧條命善曰。頃以楸子島別將新設事。有令道臣。論理狀聞之命矣。卽見全羅監司鄭一祥狀啓。則以爲本島形地偏小。沙石堆積。本不得起耕。故島民之漁採爲業。生理極艱。今若設置鎭將。而大小應役。如諸島之爲。則數小殘民。無以支保。館舍廩料。無路區劃。設鎭一款。有難輕議。至若編配罪人管束之道。已自該郡。定屯長擧行。今後則。擇定將校一人。名以別將。留住本島。句檢凡事。而使之周年交遞。地方官。嚴加察飭。則庶可無疎虞之慮。令廟堂稟旨分付矣。官長之設置。旣多弊端。罪人之句檢。亦有便宜。地方官。道臣之言。旣如此。臣意則別將新設一款。今姑置之。自本郡。擇送將校。各別檢察之意。分付道臣。似好矣。上曰。左相之意。何如。樂純曰。臣意。亦如此矣。上曰。依爲之。出擧條命善曰。京畿儒生申履權上疏。以爲改量田平賦稅。公平甚難。使各其邑宰。與本邑之有識解事人。從容尺量。則可無騷擾之患。而山上瘠薄之地。海邊斥鹵之土。六等外。加定七八等。以至十等。則民無棄廢之土。所得必倍於所失。至於軍門衙門屯田收稅。一如度支大同之規。每一卜一斗外。使無加徵。則田必無陳。所收倍簁。而築堰築洑。灌漑蒙利。非一人力辦者。自其邑。必給軍丁。完築作留。則民業可廣。國賦可增爲辭。而有令廟堂。稟處之命矣。量田一事。自朝家。業欲行之。而役鉅費煩。勢難輕議。此則自當待時而擧行矣。屯田減稅事。旣自軍門。買土而收稅。則此與民田之出賦有異。兩稅之規。不當行之於屯田。而若有科外侵徵之弊。則各別嚴禁之意。申飭各該衙門。堤堰事。廟堂之前後行關。非止一二。而外方之擧行。自多不勤。更加另飭。俾有實效之地。何如。上曰。依爲之。出擧條命善曰。頃因嶺南暗行御史黃昇源書啓。右兵營債弊。査實蕩減事。令帥臣。狀聞稟處矣。卽見右兵使洪和輔啓本。則以爲本營債錢一萬三千十二兩零內。指徵無處者。爲二千九百七十二兩。難捧者爲六千三十二兩。此外可捧者。爲四千四兩零。難捧中當捧者。爲三千餘兩。而所謂可捧者。亦皆至殘之氓也。若自朝家。抄其指徵無處者。全數蕩減。勿論難捧與可捧。竝減三分之一。則可蒙均惠。而其所捧。不下於七千兩。其所捧之錢。一一收拾。一倂貿米。付諸軍倉。而至於每年上下二千六百兩。則以本營所管散在列邑之餉穀留庫米一萬四千五百十四石零。租一萬九千七百十三石零。分給取耗。以克其代。其間應下。先以當年餉耗。參酌折價。量宜給代事。請令廟堂。稟旨分付矣。今此放債之錢。旣是前後兵使之所別備。而本非自朝家劃給者。則年久弊生之後。宜自本營。便宜推移。不當推上於朝廷。此等處。若皆割出軍餉。以充其代。則此亦難支之道。臣意。則使該營。從長變通。可以蕩減者蕩減之。可以節損者節損之。以爲矯捄之道。可矣。所請餉穀。恐不可輕易許施。上曰。左相之意。何如。樂純曰。此錢雖非朝家所區劃者。然該營前後別備。以爲營中經用。則便是公貨。其經用緊歇。朝家旣不詳知。則使之一切節損。實是難事。該營自是貧局。許多錢貨。使兵使。擔當變通。亦是難事。臣意則。該營一年上下二千餘兩中。其可已與不可已者。更令査櫛。然後可以使該營。從長變通矣。上曰。待新道臣下去。與帥臣。更加商確。査櫛其弊源。劃卽從長變通。以爲論理狀聞之地。可也。出擧條命善曰。頃因嶺南暗行御史黃昇源弊瘼別單。其所矯弊之道。令道臣。論理狀聞後。更爲稟處之意。覆啓分付矣。卽見本道前監司李在簡狀啓。則其一。本道各驛。大馬。爲一百二十五匹。中馬爲三百二十五匹。卜馬爲一千二百二十匹矣。以此大馬之數。較量於大小出使之役。則雖加裁減。亦無不足之慮。而至於卜馬。尤爲過多。大馬中幾匹。卜馬中幾匹。隨其馹路之劇歇。參以田摠之多寡。特令權減事也。道臣旣已親執詳査。則馬政田摠之參量加減。必有意見。臣意則此一款。許施。似好矣。上曰。左相之意。何如。樂純曰。領相所奏儘好。而聖敎中。不思他矯捄之道。而但減馬匹。則此後驛騎。必有全失元數之慮者。誠爲切至。臣別無他所見矣。上曰。今姑寘之。可也。命善曰。其一。興海郡奴婢之弊。一路同然。移定他邑。實無其路。元貢奴六十口。尙衣院貢奴二口。以舟師邑餘奴之收布會錄者。移作塡充。而壯婢七十口。其所應役。不過作役價三錢。不必充代。竝令許頉。各宮房奴婢九口。自是隨闕隨頉者。許令各該官。卽爲頉給。比摠之法。雖不可輕議減數。而賜牌奴婢之劃定一邑者。雖至數十百口之多。必爲責代於該邑。故作名錄案之弊。亦出於迫不得巳之致。此後奴婢之以賜牌受出者。隱漏奴婢外。許令計減於元摠內事也。興海奴婢。旣無搜括充數之望。又無他邑推移之道。則以餘奴木。許令塡充。不害爲一時矯捄之方。而但一道之內。有此弊者。必不至興海一郡而已。列邑因此。皆欲效尤。則有限之餘奴木。安能隨處塡克乎。今番。則旣是一邑。數又不多。依所請許施。而後勿爲例事。分付。至於賜牌奴婢。則自古。必以隱漏者劃定。法意有在。今若於原案中。次次計減。則元數日縮。必將盡無而後已。決是行不得之事也。此一款。置之。似好矣。上曰。左相之意。何如。樂純曰。臣意亦如此矣。上曰。依爲之。命善曰。其一。東萊納布防軍。移作能櫓軍等諸名色。各邑所在能櫓軍。換作防軍。而毋論水陸軍。凡係軍丁。自該邑。隨闕充代。自是法例。而今此東萊能櫓軍。初不關由於地方官。各該營鎭。募丁塡充。其在軍制。實多疎虞。此後自地方官。擧行事也。軍丁之不爲關由於地方官。直自各營鎭充代者。乃是諸道所無之例。此後則。自地方官。擧行之意。依所請許施。似好矣。上曰。依爲之。出擧條命善曰。此掌令尹行晉上疏也。以爲俗吏之因緣公法。逞快私惡。枉被重律者。往往有之。聖敎諄複。査櫛疎釋。而此不獨京司爲然。亟令籌司。行會諸道。一依秋曹例。閱實以聞。凡係枉罹者。竝皆分揀事爲辭。而有下廟堂稟處之命矣。向來秋曹諸罪人疎釋時。外方。一例査處之意。自上有所下敎。而未及擧行矣。今臺臣之言如此。分付該曹。使之卽爲行會諸道。以爲啓聞稟處之地。何如。上曰。從當別爲下敎矣。出擧條命善曰。惠堂久闕。當爲差下矣。上曰。誰爲可合乎。命善曰。正卿中金鍾秀。亞卿中李普行。爲好矣。上曰。金鍾秀。則本病未差云。尙未上來矣。命善曰。病勢如此。似難責以劇務矣。上曰。李普行亦好矣。左相之意。何如。樂純曰。李普行實是可用之人。而但本以窮措大。歷踢淸要。於渠亦過矣。上謂命善曰。左相之意如此。何以爲之乎。樂純曰。臣非以爲不合於此任也。上曰。然則以此差下。似好矣。命善曰。行副司直李普行。旣甚恬約。且有才諝。惠廳堂上差下。使之察任。何如。上曰。依爲之。出擧條命善曰。判中樞府事蔡濟恭。旣遞沁留。行副司直金鍾秀。還朝不遠。竝還差備堂。何如。上曰。依爲之。出擧條命善曰。戶曹判書金華鎭。行副司直李普行。備局有司堂上差下。刑曹判書鄭尙淳。行副司直金鍾秀。貢市堂上差下。關北句管堂上蔡濟恭。關西句管堂上金鍾秀。京畿句管堂上鄭尙淳。海西句管堂上李命植差下。何如。上曰。依爲之。出擧條命善曰。銓曹之不備。莫如近日。開政命下之後。亦不得擧行。揆以事體。誠極苟艱。參判旣有飭敎。自當上來。而參議則今月內似不欲行公。吏曹參議金夏材。許遞。何如。上曰。依爲之。出擧條上曰。吏曹參議有闕之代。令廟堂薦望。出榻敎命書傳敎曰。都承旨李命植。兵曹參判除授。前參判李義翊。都承旨除授。祐源曰。新除授行都承旨李義翊。所當牌招。而拘於廳規。不得爲之。何以爲之。上曰。牌招。出擧條命書傳敎曰。今無相避之端。右副承旨李秉模上疏。給之。上曰。近年以來。闕門之開。雖或差晩。而今日赴闕諸臣。擧皆晩後來會。卿等職在蕫率之地。何不飭勵乎。朝講之規。古則擧火詣閤。而今日則以特進官之不來。以致遲滯。事極駭然矣。今日特進官。從重推考。可也。命善曰。今日臣與左相。待開門入來。而其外諸臣。果有晩後始到者。臣亦以此。以爲駭然矣。上曰。此後則稍復待漏古規。可也。命退。諸臣以次退出。